शहडोल. जनसुनवाई में मंगलवार को शहर सहित आसपास के कई गांवों के लोगों ने अपने-अपने क्षेत्र की समस्याओं के निराकरण के लिए आवेदन दिया। मुख्य कार्यपालन अधिकारी जिला पंचायत एस कृष्ण चैतन्य ने जिला प्रमुख अधिकारियों के साथ कलेक्टर सभागार में जिले भर से आये आवेदकों की समस्याएं सुनी। नगर के वार्ड क्रमांक एक कोनी के कई आदिवासियों ने नपा उपाध्यक्ष कुलदीप निगम, पार्षद लल्ला कोल, जितेन्द्र सिंह, नीरज द्विवेदी, ओमप्रकाश पाण्डेय व दिलीप सराफ के नेतृत्व में एसडीएम सोहागपुर के नाम एक ज्ञापन सौंपा। वार्ड के पीडि़तों ने बताया कि वह पीढ़ी दर पीढ़ी पिछले सौ सालों से कोनी की जमीन पर अपना आशियाना बना कर रह रहे हैं, मगर उन्हे आज तक जमीन का पट्टा नहीं दिया गया है। ज्ञापन में वार्ड के करीब 141 आदिवासियों के हस्ताक्षर कर मांग की है कि कोनी टोला सोहागपुर के आदिवासी बस्ती में मकान बना कर रह रहे आदिवासियों का सर्वे करा कर उन्हे शीघ्र पट्टा प्रदान किया जाए। इसके लिए उन्होने आवश्यक दस्तावेज भी दिए हैं।